Chrósćicy (SN). „Słowjenjo we Wendlandźe“ rěka tema, wo kotrejž porěči serbski rozhłosownik a muzejownik Werner Měškank jutře, sobotu, w 19.45 hodź. w Chróšćanskej putniskej hospodźe. Geografiske pomjenowanje „Wendland“ w Delnjej Sakskej wobswědča, zo tež zapadnje Łobja něhdy Słowjenjo sydlachu. Jich rěč mjenuja wědomostnicy „drawehnisch“ abo „drawehnopolabisch“. Přirjadowana je rěč bóle obodritskim kmjenam, sydlacym něhdy při Baltiskim morju, w Schleswigskej a zapadnej Mecklenburgskej, dyžli Serbam. Drjewjanšćinje najbliša dźensniša rěč je kašubšćina wokoło Gdańska w Pólskej. W lěće 1756 je wumrěła poslednja žona, kotraž je drjewjanšćinu jako swoju maćeršćinu rěčała. Z kultury wendlandskich Słowjanow zwostachu hač do dźensnišeho swójbne mjena, geografiske pomjenowanja, njewšědne mjena městow a wsow, swojorazna sydlenska forma kulowca, narodna drasta, wšelake nałožki a powěsće kaž tež ludowy spěw „Katü mes Ninka bayt?“ (Štó ma njewjesta być?).
szl_Latn